《上卢疏斋宪使》
元代·汪珍

翰林清切地，秉笔代王言。旦入承明庐，暮出西掖垣。

端服光朝次，壮怀厌卑喧。四骢轸远怀，作屏分雄藩。

履豨知人瘼，惊鱼念水浑。于焉穆风咏，庶以臻鱼轩。

饥禽逐天风，飘荡无时息。何如轗壈人，独抱此伊郁。

遵道谅不移，远游非所适。表表人中仙，秉心冰玉白。

度物分寸均，称材铢两密。有噣思一鸣，有翅当一刷。

上林多翘枝，欲集安所惜。

作者简介：宁国太平人，字聘之。博学工诗，隐居黄山下，时称南山先生。有《南山先生集》。